[pic] | COMISIA EUROPEANĂ |

Bruxelles, 17.5.2010

COM(2010)231 final

2010/0128 (NLE)

Propunere de

DECIZIE A CONSILIULUI

privind semnarea și aplicarea provizorie a unui acord între Uniunea Europeană, Islanda, Liechtenstein și Norvegia cu privire la un mecanism financiar SEE 2009-2014, a unui acord între Uniunea Europeană și Norvegia cu privire la un mecanism financiar norvegian 2009-2014, a unui protocol adițional la Acordul dintre Comunitatea Economică Europeană și Islanda privind dispozițiile speciale aplicabile importurilor în Uniunea Europeană de anumite specii de pești și produse pescărești în perioada 2009-2014, precum și a unui protocol adițional la Acordul dintre Comunitatea Economică Europeană și Norvegia privind dispozițiile speciale aplicabile importurilor în Uniunea Europeană de anumite specii de pești și produse pescărești în perioada 2009-2014

EXPUNERE DE MOTIVE

De la intrarea în vigoare a Acordului privind Spațiul Economic European (SEE) în 1994, statele AELS din SEE (în prezent, Islanda, Liechtenstein și Norvegia) au contribuit la reducerea discrepanțelor economice și sociale în SEE. Aceste contribuții au fost convenite întotdeauna pentru perioade de cinci ani.

Cea mai recentă perioadă de cinci ani de contribuții financiare, care acoperă intervalul 2004-2009, a expirat la 30 aprilie 2009. În perioada respectivă, contribuția financiară globală a statelor AELS din SEE a fost de 1, 467 miliarde EUR, alocate parțial printr-un mecanism financiar multilateral SEE la Acordul privind SEE, finanțat de toate cele trei state AELS din SEE și parțial printr-un mecanism financiar norvegian bilateral, finanțat exclusiv de Norvegia.

Contribuțiile financiare 2004-2009 au fost negociate în contextul acordurilor de extindere a SEE din 2004 și 2007. În acest context, pentru aceeași perioadă 2004-2009 au fost negociate, de asemenea, două acorduri/protocoale bilaterale cu Islanda și Norvegia prin care au fost garantate anumite concesiuni cu privire la accesul pe piață al anumitor specii de pești și a produselor pescărești, fiind prevăzută o clauză de revizuire care prevede un termen ce coincide cu expirarea mecanismelor financiare 2004-2009.

Negocierile oficiale cu Islanda, Liechtenstein și Norvegia privind contribuțiile financiare ale acestora în perioada 2009-2014 au fost lansate la 26 septembrie 2008.

În paralel cu aceste negocieri, însă independent de ele, au fost lansate, de asemenea, consultații și negocieri ulterioare în temeiul clauzei de revizuire a celor două protocoale bilaterale încheiate cu Islanda și Norvegia în domeniul pescuitului.

Negocierile au fost încheiate la nivel de negociatori cu parafarea unui set de procese-verbale convenite, în data de 18 decembrie 2009.

Rezultatele diferitelor negocieri sunt următoarele:

- un Acord între UE, Islanda, Liechtenstein și Norvegia cu privire la un mecanism financiar SEE pentru perioada 2009-2014;

- un Acord între UE și Norvegia cu privire la un mecanism financiar norvegian pentru perioada 2009-2014;

- un Protocol adițional cu privire la anumite concesii în domeniul produselor pescărești privind Islanda, pentru perioada 2009-2014;

- un Protocol adițional cu privire la anumite concesiuni în domeniul produselor pescărești privind Norvegia pentru perioada 2009-2014.

În ceea ce privește mecanismul financiar SEE și mecanismul financiar norvegian, rezultatul este un pachet global de 1,8 miliarde EUR pentru perioada 2009-2014, care include o creștere de 31% a mecanismului financiar SEE și o creștere de 22% a mecanismului financiar norvegian, comparativ cu perioada 2004-2009. Acest rezultat reflectă directivele de negociere aprobate de Consiliu, care a solicitat o „creștere substanțială” a fondurilor. Din cauza crizei financiare, s-a convenit să nu fie majorată în termeni absoluți contribuția a Islandei la mecanismul financiar SEE.

Ca element al pachetului final, Comisia a agreat să declare, cu ocazia semnării acordului privind noul mecanism financiar SEE, următoarele: „Noul Protocol 38b a fost stabilit drept o contribuție a statelor AELS din SEE la reducerea discrepanțelor economice și sociale din Spațiul Economic European, fără să aducă atingere altor negocieri, inclusiv viitoarelor negocieri ale UE în domeniul coeziunii”. La baza acestei declarații se află faptul că, în timp ce punctul de plecare pentru distribuirea fondurilor în mecanismul financiar SEE a fost așa-numita „cheie de coeziune”, au fost necesare unele adaptări de tranziție pentru realizarea unui compromis viabil, rezultatul fiind distribuirea finală a fondurilor SEE.

În plus, au fost convenite dispoziții de punere în aplicare. Faptul că fondurile vor fi cheltuite prin utilizarea aceleiași metode „de programare” ca cea utilizată în cazul Fondurilor structurale ale UE reprezintă elementul-cheie. Printre domeniile prioritare ale finanțării se află combaterea schimbărilor climatice și protecția mediului, promovarea tehnologiilor ecologice, precum și sprijinirea dezvoltării sociale și a societății civile.

Rezultatul negocierilor cu privire la cele două protocoale bilaterale în domeniul pescuitului dintre UE și Islanda și, respectiv, Norvegia pentru perioada 2009-2014 a fost, în esență, reînnoirea protocoalelor anterioare aferente perioadei 2004-2009, fără modificarea concesiilor pentru Islanda, precum și o creștere nesemnificativă a concesiilor pentru Norvegia, pe baza căreia Norvegia va reînnoi dispozițiile privind tranzitul peștelui, care a expirat, de asemenea, la 30 aprilie 2009.

Întrucât, din păcate, negocierile au fost întârziate, astfel încât nu au fost încheiate până la 18 decembrie 2009, pentru buna funcționare a SEE este necesar să se ia măsuri pentru ca acordurile menționate anterior să intre în vigoare cât mai curând posibil, eventual cu titlu provizoriu, chestiune care va fi convenită cu statul (statele) AELS relevant (e) din SEE, printr-un schimb de scrisori. În propunere a fost introdus un alineat în sensul celor menționate anterior. S-a stabilit că UE va semna scrisorile privind aplicarea cu titlu provizoriu și la aceeași dată a tuturor celor patru acorduri, astfel încât să se asigure intrarea simultană în vigoare a acestora.

În conformitate cu practica comună aplicată atunci când se modifică elemente specifice ale acordurilor internaționale existente, se propune aplicarea articolelor relevante din TFUE drept temeiul juridic al propunerilor de decizii, și anume articolul 175 al treilea paragraf în cazul acordurilor privind contribuțiile financiare la coeziunea economică și socială, precum și articolul 207 în cazul protocoalelor modificate din domeniul pescuitului. În plus, se face trimitere la articolul 218 alineatul (5) drept temei juridic nu numai pentru semnarea acestor acorduri, ci și pentru aplicarea provizorie a respectivelor acorduri.

Se propune adoptarea de către Consiliu a proiectului de decizie a Consiliului – atașat prezentei – privind semnarea și aplicarea provizorie a unui acord între Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar SEE 2009-2014, a unui acord între Uniunea Europeană și Regatul Norvegiei cu privire la un mecanism financiar norvegian 2009-2014, a unui protocol adițional la Acordul dintre Comunitatea Economică Europeană și Islanda privind dispozițiile speciale aplicabile importurilor în Uniunea Europeană de anumite specii de pești și produse pescărești în perioada 2009-2014, precum și a unui protocol adițional la Acordul dintre Uniunea Europeană și Norvegia privind dispozițiile speciale aplicabile importurilor în Uniunea Europeană de anumite specii de pești și produse pescărești în perioada 2009-2014.

2010/0128 (NLE)

Propunere de

DECIZIE A CONSILIULUI

din […]

privind semnarea și aplicarea provizorie a unui acord între Uniunea Europeană, Islanda, Liechtenstein și Norvegia cu privire la un mecanism financiar SEE 2009-2014, a unui acord între Uniunea Europeană și Norvegia cu privire la un mecanism financiar norvegian 2009-2014, a unui protocol adițional la Acordul dintre Comunitatea Economică Europeană și Islanda privind dispozițiile speciale aplicabile importurilor în Uniunea Europeană de anumite specii de pești și produse pescărești în perioada 2009-2014, precum și a unui protocol adițional la Acordul dintre Comunitatea Economică Europeană și Norvegia privind dispozițiile speciale aplicabile importurilor în Uniunea Europeană de anumite specii de pești și produse pescărești în perioada 2009-2014

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 175 al treilea paragraf și articolul 207, coroborat cu articolul 218 alineatul (5),

având în vedere propunerea Comisiei[1],

întrucât:

1. Mecanismul financiar SEE 2004-2009 prevăzut în Protocolul 38a la Acordul privind Spațiul Economic European (Acordul privind SEE)[2], completat ulterior, în 2007, cu un addendum, ca urmare a faptului că Bulgaria și România au devenit părți contractante la Acordul privind SEE[3], mecanismul financiar norvegian 2004-2009[4], precum și programele de cooperare pentru creștere economică și dezvoltare durabilă în Bulgaria și România[5] au expirat la data de 30 aprilie 2009.

2. Se menține necesitatea reducerii discrepanțelor economice și sociale în Spațiul Economic European și, prin urmare, ar trebui instituit un nou mecanism privind contribuțiile financiare ale statelor AELS din SEE, precum și un nou mecanism financiar norvegian.

3. În acest scop, Comisia a negociat, în numele Uniunii Europene, un acord cu Islanda, Liechtenstein și Norvegia cu privire la un nou mecanism financiar SEE pentru perioada 2009-2014. Acesta va fi întocmit sub forma unui Protocol 38b la Acordul privind SEE. De asemenea, în acest scop, Comisia a negociat, în numele Uniunii Europene, un acord cu Norvegia cu privire la un nou mecanism financiar norvegian pentru perioada 2009-2014.

4. Sub rezerva încheierii eventuale a acestora la o dată ulterioară, acordul cu privire la un mecanism financiar SEE 2009-2014 și acordul cu privire la un mecanism financiar norvegian 2009-2014 ar trebui semnate.

5. Dispozițiile speciale aplicabile importurilor în UE de anumite specii de pești și produse pescărești originare din Islanda și Norvegia[6], prevăzute în protocoalele adiționale la acordurile de liber schimb cu Islanda și Norvegia, modificat în 2007 ca urmare a aderării Bulgariei și României[7], au expirat la 30 aprilie 2009 și ar trebui revizuite în conformitate cu articolul 2 din aceste protocoale.

6. În acest scop, Comisia a negociat, în numele Uniunii Europene, protocoale adiționale la aceste acorduri de liber schimb, pentru introducerea unor dispoziții speciale aplicabile importurilor în UE de anumite specii de pești și produse pescărești originare din Islanda și Norvegia, în perioada 2009-2014.

7. Sub rezerva posibilității de a fi încheiate la o dată ulterioară, aceste protocoale adiționale ar trebui semnate.

8. Până la definitivarea procedurilor necesare pentru ca aceste acorduri să intre în vigoare, cele două acorduri și cele două protocoale adiționale ar trebui puse în aplicare cu titlu provizoriu,

ADOPTĂ PREZENTA DECIZIE:

Articolul 1

Prin prezenta se aprobă semnarea, în numele Uniunii Europene și sub rezerva încheierii lor, a următoarelor acorduri:

- Acord între Uniunea Europeană, Islanda, Principatul Liechtenstein și Regatul Norvegiei, cu privire la un mecanism financiar SEE 2009-2014;

- Acord între Uniunea Europeană și Regatul Norvegiei cu privire la un mecanism financiar norvegian 2009-2014;

- Protocol adițional la Acordul dintre Comunitatea Economică Europeană și Republica Islanda;

- Protocol adițional la Acordul dintre Comunitatea Economică Europeană și Regatul Norvegiei.

Președintele Consiliului este autorizat să desemneze persoana (persoanele) împuternicită(e) să semneze aceste acorduri în numele Uniunii Europene.

Articolul 2

Președintele Consiliului este autorizat să desemneze persoana (persoanele) împuternicită(e) să semneze, în numele Uniunii Europene, schimburile de scrisori între Uniunea Europeană și, respectiv, Islanda, Principatul Liechtenstein și Regatul Norvegiei, astfel încât, până la intrarea în vigoare a acestora, acordurile menționate la articolul 1 să fie aplicate cu titlu provizoriu.

Acordul dintre Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar SEE 2009-2014 și Acordul dintre Uniunea Europeană și Regatul Norvegiei cu privire la un mecanism financiar norvegian 2009-2014 se aplică cu titlu provizoriu încă din prima zi a primei luni următoare datei la care s-a încheiat ultimul schimb de scrisori.

Protocolul adițional la Acordul dintre Comunitatea Economică Europeană și Republica Islanda 2009-2014 și Protocolul adițional la Acordul dintre Comunitatea Economică Europeană și Regatul Norvegiei 2009-2014 se aplică cu titlu provizoriu din prima zi a celei de a treia luni următoare datei la care s-a încheiat ultimul schimb de scrisori.

Articolul 3

Textele acordurilor, protocoalelor adiționale și schimburilor de scrisori menționate la articolele 1 și 2 sunt atașate prezentei decizii.

Adoptată la Bruxelles, […2010]

Pentru Consiliu,

Președintele

[…]

ANEXE

ACORD ÎNTRE UNIUNEA EUROPEANă, ISLANDA, PRINCIPATUL LIECHTENSTEIN șI REGATUL NORVEGIEI CU PRIVIRE LA UN MECANISM FINANCIAR SEE 2009-2014

UNIUNEA EUROPEANă,

Islanda,

PRINCIPATUL LIECHTENSTEIN,

Regatul Norvegiei,

întrucât părțile la Acordul privind Spațiul Economic European (denumit în continuare „Acordul privind SEE”) au convenit cu privire la necesitatea reducerii discrepanțelor economice și sociale dintre regiunile lor, pentru promovarea consolidării continue și echilibrate a relațiilor comerciale și economice dintre părți;

întrucât, pentru a contribui la atingerea acestui obiectiv, statele AELS au instituit un mecanism financiar în contextul Spațiului Economic European;

întrucât dispozițiile care reglementează mecanismul financiar SEE pentru perioada 2004-2009 au fost introduse în Protocolul 38a și în addendumul la Protocolul 38a la Acordul privind SEE;

întrucât se menține necesitatea reducerii discrepanțelor economice și sociale din Spațiul Economic European și, prin urmare, ar trebui instituit un nou mecanism privind contribuțiile financiare ale statelor AELS din SEE pentru perioada 2009-2014,

Au hotărât să încheie următorul acord:

Articolul 1

Textul articolului 117 la Acordul privind SEE se înlocuiește cu următorul text:

„Dispozițiile care reglementează mecanismele financiare sunt prevăzute în Protocolul 38, Protocolul 38a și addendumul la Protocolul 38a și Protocolul 38b.”

Articolul 2

Se adaugă un nou Protocol 38b după Protocolul 38a la Acordul privind SEE. Textul Protocolului 38b este prevăzut în anexa la prezentul acord.

Articolul 3

Prezentul acord se ratifică sau se aprobă de către părți în conformitate cu procedurile proprii. Instrumentele de ratificare sau de aprobare se depun la Secretariatul General al Consiliului Uniunii Europene.

Protocolul intră în vigoare în prima zi a celei de a doua luni de la data depunerii ultimului instrument de ratificare sau aprobare.

Articolul 4

Prezentul acord, redactat într-un singur exemplar original în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, malteză, olandeză, polonă, portugheză, română, slovacă, slovenă, spaniolă, suedeză, ungară, islandeză și norvegiană, textele redactate în fiecare dintre aceste limbi fiind egal autentice, se depune la Secretariatul General al Consiliului Uniunii Europene, care va transmite o copie certificată fiecărei părți la prezentul acord.

Adoptat la Bruxelles, [...]

Pentru Uniunea Europeană

Pentru Islanda

Pentru Principatul Liechtenstein

Pentru Regatul Norvegiei

ANEXĂ

PROTOCOLUL 38 B

privind mecanismul financiar SEE (2009-2014)

Articolul 1

Islanda, Liechtenstein și Norvegia (denumite în continuare statele AELS) contribuie la reducerea discrepanțelor economice și sociale din Spațiul Economic European și la consolidarea relațiilor cu statele beneficiare, prin contribuții financiare acordate sectoarelor prioritare menționate la articolul 3.

Articolul 2

Valoarea totală a contribuției financiare prevăzută la articolul 1 este de 988,5 MEUR și este pusă anual la dispoziție în tranșe de 197,7 MEUR între 1 mai 2009 și 30 aprilie 2014, inclusiv.

Articolul 3

1. Contribuțiile financiare sunt disponibile pentru următoarele sectoare prioritare:

(a) protecția și gestionarea mediului;

(b) schimbările climatice și energia regenerabilă;

(c) societatea civilă;

(d) dezvoltarea umană și socială;

(e) protecția patrimoniului cultural.

2. Cercetarea universitară poate fi eligibilă pentru finanțare, în măsura în care este orientată către unul sau mai multe sectoare prioritare.

3. Se are în vedere un nivel orientativ al alocării pentru fiecare stat beneficiar de cel puțin 30% pentru sectoarele prioritare (a) și (b) luate împreună și de 10% pentru sectorul prioritar (c). În conformitate cu procedura menționată la articolul 8 alineatul (2), sectoarele prioritare sunt selectate, concentrate și adaptate într-o manieră flexibilă, în conformitate cu diversele necesități ale fiecărui stat beneficiar, în funcție de dimensiunea și valoarea contribuției.

Articolul 4

1 . Contribuția AELS nu depășește 85% din costul programului. În cazuri speciale, contribuția poate fi până la 100% din costul programului.

2. Normele aplicabile cu privire la ajutoarele de stat trebuie respectate.

3. Comisia Europeană analizează toate programele și orice modificare de fond, din perspectiva compatibilității lor cu obiectivele Uniunii Europene.

4. Responsabilitatea statelor AELS pentru proiecte se limitează la alocarea de fonduri în conformitate cu planul convenit. Nu se va asuma nicio răspundere față de terți.

Articolul 5

Fondurile se pun la dispoziția următoarelor state beneficiare: Bulgaria, Republica Cehă, Cipru, Estonia, Grecia, Letonia, Lituania, Malta, Polonia, Portugalia, România, Slovenia, Slovacia și Ungaria.

Se alocă Spaniei suma de 45,85 de milioane EUR pentru un sprijin de tranziție în perioada cuprinsă între 1 mai 2009 și 31 decembrie 2013. Vor fi luate în considerare ajustările tranzitorii, iar fondurile rămase vor fi puse la dispoziție conform repartiției următoare:

Fonduri (în milioane EUR) |

Bulgaria | 78,60 |

Republica Cehă | 61,40 |

Cipru | 3,85 |

Estonia | 23,00 |

Grecia | 63,40 |

Letonia | 34,55 |

Lituania | 38,40 |

Malta | 2,90 |

Polonia | 266,90 |

Portugalia | 57,95 |

România | 190,75 |

Slovacia | 38,35 |

Slovenia | 12,50 |

Ungaria | 70,10 |

Articolul 6

Se procedează la o revizuire în noiembrie 2011 și în noiembrie 2013, în vederea realocării eventualelor fonduri disponibile care nu au fost angajate pentru proiecte de mare prioritate ale oricărui stat beneficiar.

Articolul 7

1. Contribuția financiară prevăzută de prezentul protocol trebuie să fie coordonată strâns cu contribuția bilaterală a Norvegiei prevăzută de mecanismul financiar norvegian.

2. În special, statele AELS iau măsuri pentru ca procedurile și modul de aplicare să fie identice, în esență, în ambele mecanisme financiare menționate la alineatul anterior.

3. Se iau în considerare în mod corespunzător toate schimbările relevante în politicile de coeziune ale Uniunii Europene.

Articolul 8

La implementarea mecanismului financiar SEE se aplică următoarele:

1. În toate etapele de implementare a mecanismului se aplică cel mai înalt nivel de transparență, răspundere și eficiență a costurilor, precum și principiile privind buna guvernanță, dezvoltarea durabilă și egalitatea de gen. Obiectivele mecanismului financiar SEE se urmăresc în cadrul unei cooperări strânse între statele beneficiare și statele AELS.

2. Pentru a asigura implementarea eficientă și direcționată, ținând seama de prioritățile naționale, statele AELS încheie cu fiecare stat beneficiar un memorandum de înțelegere care prevede cadrul multianual de programare și structurile de gestionare și control.

3. După încheierea acestui memorandum de înțelegere, statul beneficiar prezintă propuneri de programe. Statele AELS vor evalua și aproba propunerile și vor încheia acorduri de subvenții nerambursabile cu statele beneficiare, pentru fiecare program. Nivelul de detaliere a programului ține seama de dimensiunea contribuției. În cadrul programelor, pot fi menționate proiectele, în cazuri excepționale, inclusiv condițiile privind selecția, aprobarea și controlul acestora, în conformitate cu dispozițiile de implementare menționate la alineatul (8).

Statele beneficiare au responsabilitatea implementării programelor convenite. Statele beneficiare prevăd un sistem corespunzător de gestionare și control pentru a asigura buna implementare și un sistem de gestionare viabil.

4. Dacă este cazul, se pun în aplicare parteneriate pentru pregătirea, implementarea, monitorizarea și evaluarea contribuției financiare, astfel încât să se asigure o largă participare. Partenerii pot fi, inter alia , la nivel local, regional și național, precum și sectorul privat, societatea civilă și partenerii sociali din statele beneficiare și din statele AELS.

5. Sistemul de control prevăzut pentru gestionarea mecanismului financiar SEE asigură respectarea principiului bunei gestionări financiare. Statele AELS pot efectua controale în conformitate cu propriile cerințe interne. Statele beneficiare oferă toată asistența, toate informațiile și documentația necesare în acest scop. Statele AELS pot suspenda finanțarea și pot solicita recuperarea fondurilor în caz de nereguli.

6. Orice proiect prevăzut în cadrul multianual de programare din statele beneficiare poate fi implementat prin cooperare între entitățile din statele beneficiare și din statele AELS, în conformitate cu normele aplicabile în domeniul achizițiilor publice.

7. Costurile de gestionare suportate de statele AELS vor fi acoperite de sumele globale prevăzute la articolul 2 și vor fi prevăzute în dispozițiile de implementare de la alineatul (8).

8. Statele AELS înființează un comitet de gestionare globală a mecanismului financiar SEE. Statele AELS emit dispoziții suplimentare pentru punerea în aplicare a mecanismului financiar SEE, după consultare cu statele beneficiare. Statele AELS iau măsuri pentru a emite dispozițiile suplimentare înainte de semnarea memorandumurilor de înțelegere.

Articolul 9

La sfârșitul perioadei de cinci ani și fără a aduce atingere drepturilor și obligațiilor care decurg din prezentul acord, părțile contractante examinează necesitatea eliminării disparităților economice și sociale din cadrul Spațiului Economic European, în conformitate cu articolul 115 din acord.

ACORD

între Regatul Norvegiei și Uniunea Europeană privind un mecanism financiar norvegian pentru perioada 2009 – 2014

Articolul 1

Regatul Norvegiei se angajează să contribuie pe o perioadă de cinci ani la reducerea discrepanțelor economice și sociale din Spațiul Economic European și la consolidarea relațiilor sale cu statele beneficiare, printr-un mecanism financiar norvegian distinct, care vizează sectoarele prioritare menționate la articolul 3.

Articolul 2

Valoarea totală a contribuției financiare prevăzută la articolul 1 este de 800 milioane EUR, sub formă de angajamente puse la dispoziție în tranșe anuale de 160 milioane EUR în perioada de la 1 mai 2009 la 30 aprilie 2014, inclusiv.

Articolul 3

Contribuțiile financiare sunt disponibile pentru următoarele sectoare prioritare:

(a) captarea și stocarea carbonului;

(b) inovarea în domeniul industriei ecologice;

(c) cercetarea și acordarea de burse;

(d) dezvoltarea umană și socială;

(e) justiția și afacerile interne;

(f) promovarea muncii decente și a dialogului tripartit.

Alocarea vizată pentru sectorul prioritar (a) este de cel puțin 20%. Se va ține seama în mod corespunzător de cerințele specifice și de dimensiunea fiecărui stat beneficiar.

În conformitate cu cheia de repartiție menționată la articolul 5, un procent de 1% din suma alocată fiecărui stat beneficiar este rezervat pentru un fond de promovare a muncii decente și a dialogului tripartit, care va fi operat de o entitate desemnată de Regatul Norvegiei.

Articolul 4

Contribuția Regatului Norvegiei nu depășește 85% din costul programului. În cazuri speciale, contribuția poate fi până la 100% din costul programului.

Normele aplicabile cu privire la ajutoarele de stat trebuie respectate.

Comisia Europeană analizează toate programele și orice modificare de fond, din perspectiva compatibilității acestora cu obiectivele Uniunii Europene.

Responsabilitatea Regatului Norvegiei privind proiectele se limitează la furnizarea de fonduri în conformitate cu planul convenit. Nu se va asuma nicio răspundere față de terți.

Articolul 5

Fondurile se pun la dispoziția statelor beneficiare, Bulgaria, Republica Cehă, Cipru, Estonia, Letonia, Lituania, Malta, Polonia, România, Slovenia, Slovacia și Ungaria, în conformitate cu următoarea cheie de repartiție:

Stat beneficiar | Fonduri (în milioane EUR) |

Bulgaria | 48,00 |

Republica Cehă | 70,40 |

Cipru | 4,00 |

Estonia | 25,60 |

Letonia | 38, 40 |

Lituania | 45,60 |

Malta | 1,60 |

Polonia | 311,20 |

România | 115,20 |

Slovacia | 42,40 |

Slovenia | 14, 40 |

Ungaria | 83,20 |

Articolul 6

Se procedează la o reexaminare a situației, în noiembrie 2011 și în noiembrie 2013, în vederea realocării eventualelor fonduri disponibile care nu au fost angajate pentru proiecte de mare prioritate ale oricărui stat beneficiar.

Articolul 7

Contribuția financiară prevăzută la articolul 1 se coordonează în strânsă corelare cu contribuția statelor AELS prevăzută pentru mecanismul financiar SEE.

În special, Regatul Norvegiei ia măsuri pentru ca procedurile și modul de aplicare să fie identice, în esență, în ambele mecanisme financiare menționate la alineatul anterior.

Se iau în considerare în mod corespunzător toate schimbările relevante în politicile de coeziune ale Uniunii Europene.

Articolul 8

La implementarea mecanismului financiar norvegian se aplică următoarele:

1. În toate etapele de implementare a mecanismului se aplică cel mai înalt nivel de transparență, răspundere și eficiență a costurilor, precum și obiectivele și principiile privind buna guvernanță, dezvoltarea durabilă și egalitatea de gen. Obiectivele mecanismului financiar norvegian se urmăresc în cadrul unei cooperări strânse între statele beneficiare și Regatul Norvegiei.

2. Pentru a asigura implementarea eficientă și direcționată, în funcție de prioritățile naționale, Regatul Norvegiei încheie cu fiecare stat beneficiar un memorandum de înțelegere care prevede cadrul multianual de programare și structurile de gestionare și control.

3. După încheierea memorandumului de înțelegere, statele beneficiare prezintă propunerile de programe. Regatul Norvegiei va evalua și va aproba propunerile și va încheia acorduri de subvenții nerambursabile cu statele beneficiare pentru fiecare program în parte. Nivelul de detaliere a programului ține seama de dimensiunea contribuției. În cadrul programelor, pot fi menționate proiectele, în cazuri excepționale, inclusiv condițiile privind selecția, aprobarea și controlul acestora, în conformitate cu dispozițiile de implementare menționate la alineatul (8).

Statele beneficiare au responsabilitatea implementării programelor convenite. Statele beneficiare prevăd un sistem corespunzător de gestionare și control pentru a asigura buna implementare și un sistem de gestionare viabil. Statul beneficiar și Regatul Norvegiei pot conveni, în situații specifice, operarea programelor de către o entitate desemnată de acestea.

4. Dacă este cazul, se pun în aplicare parteneriate pentru pregătirea, implementarea, monitorizarea și evaluarea contribuțiilor financiare, astfel încât să se asigure o largă participare. Partenerii pot fi, inter alia , la nivel local, regional și național, precum și sectorul privat, societatea civilă și partenerii sociali din statele beneficiare și din Regatul Norvegiei.

5. Sistemul de control prevăzut pentru gestionarea mecanismului financiar norvegian asigură respectarea principiului bunei gestionări financiare. Regatul Norvegiei poate efectua controale în conformitate cu propriile cerințe interne. Statele beneficiare oferă toată asistența, toate informațiile și documentația necesare în acest scop. Regatul Norvegiei poate suspenda finanțarea și poate solicita recuperarea fondurilor în caz de nereguli.

6. Orice proiect prevăzut în cadrul multianual de programare din statele beneficiare poate fi implementat prin cooperare între entitățile din statele beneficiare și din Regatul Norvegiei, în conformitate cu normele aplicabile în domeniul achizițiilor publice.

7. Costurile de gestionare suportate de Regatul Norvegiei vor fi acoperite de sumele globale prevăzute la articolul 2 și vor fi prevăzute în dispozițiile de implementare de la alineatul (8).

8. Regatul Norvegiei sau orice entitate pe care a desemnat-o are responsabilitatea gestionării globale a mecanismului financiar norvegian. După consultare cu statele beneficiare, Regatul Norvegiei emite dispozițiile suplimentare pentru punerea în aplicare a mecanismului financiar norvegian. Regatul Norvegiei ia măsuri pentru a emite dispoziții suplimentare înainte de semnarea memorandumurilor de înțelegere.

Articolul 9

Prezentul acord se ratifică sau se aprobă de către părți în conformitate cu procedurile proprii. Instrumentele de ratificare sau de aprobare se depun la Secretariatul General al Consiliului Uniunii Europene.

Acordul intră în vigoare în prima zi a celei de a doua luni de la data depunerii ultimului instrument de ratificare sau aprobare.

Articolul 10

Prezentul acord, redactat într-un singur exemplar original în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, malteză, olandeză, polonă, portugheză, română, slovacă, slovenă, spaniolă, suedeză, ungară și norvegiană, textele redactate în fiecare dintre aceste limbi fiind egal autentice, se depune la Secretariatul General al Consiliului Uniunii Europene, care va transmite o copie certificată fiecărei părți la prezentul acord.

Adoptat la Bruxelles, [...]

Pentru Uniunea Europeană

Pentru Regatul Norvegiei

PROTOCOL ADIȚIONAL LA ACORDUL DINTRE COMUNITATEA ECONOMICĂ EUROPEANĂ ȘI REPUBLICA ISLANDA

UNIUNEA EUROPEANĂ

precum și

ISLANDA

AVÂND ÎN VEDERE Acordul dintre Comunitatea Economică Europeană și Republica Islanda, semnat la 22 iulie 1972, precum și regimul actual aplicabil comerțului cu pește și produse pescărești dintre Islanda și Comunitate;

AVÂND ÎN VEDERE Protocolul adițional la acordul dintre Comunitatea Economică Europeană și Republica Islanda, ca urmare a aderării Republicii Cehe, Republicii Cipru, Republicii Estonia, Republicii Letonia, Republicii Lituania, Republicii Malta, Republicii Polone, Republicii Slovace, Republicii Slovenia și Republicii Ungare la Uniunea Europeană, în special articolul 2;

AVÂND ÎN VEDERE Protocolul adițional la Acordul dintre Comunitatea Economică Europeană și Islanda ca urmare a aderării Republicii Bulgaria și a României la Uniunea Europeană, în special articolul 2;

AU HOTĂRÂT SĂ ÎNCHEIE PREZENTUL PROTOCOL:

Articolul 1

Dispozițiile speciale aplicabile importurilor în Uniunea Europeană de anumite specii de pești și produse pescărești originare din Islanda sunt prevăzute în prezentul protocol și în anexa la acesta.

Contingentele tarifare anuale scutite de taxe sunt prevăzute în anexa la prezentul protocol. Aceste contingente tarifare acoperă perioada cuprinsă între 1 mai 2009 și 30 aprilie 2014. Nivelul contingentelor face obiectul unei reexaminări la sfârșitul acestei perioade, ținând seama de toate interesele relevante.

Articolul 2

Volumele contingentelor tarifare scutite de taxe din prima perioadă de 12 luni de la 1 mai 2009 la 30 aprilie 2010 vor fi alocate perioadei 1 mai 2010 – 30 aprilie 2011.

În cazul în care volumele contingentelor tarifare pentru perioada de aplicare a contingentelor tarifare de la 1 mai 2010 la 30 aprilie 2011 nu sunt epuizate complet, volumele rămase vor fi reportate perioadei de aplicare a contingentelor tarifare de la 1 mai 2011 la 30 aprilie 2012. În acest scop, utilizarea contingentelor tarifare aplicabile de la 1 mai 2010 la 30 aprilie 2011 este sistată în cea de a doua zi lucrătoare a Comisiei următoare datei de 1 septembrie 2011. În următoarea zi lucrătoare, soldurile neutilizate ale acestor contingente tarifare se pun la dispoziție în cadrul contingentului tarifar corespunzător, aplicabil de la 1 mai 2011 până la 30 aprilie 2012. De la această dată, nicio utilizare retroactivă și nicio restituire nu este posibilă în cadrul contingentelor tarifare speciale, aplicabile între 1 mai 2010 și 30 aprilie 2011.

Articolul 3

Prezentul protocol se ratifică sau se aprobă de părțile contractante în conformitate cu procedurile interne ale acestora. Instrumentele de ratificare sau de aprobare se depun la Secretariatul General al Consiliului Uniunii Europene.

Protocolul intră în vigoare în prima zi a celei de a doua luni de la data depunerii ultimului instrument de ratificare sau aprobare.

Până la intrarea în vigoare a Protocolului, acesta se pune în aplicare cu titlu provizoriu, în urma unui schimb de scrisori între părțile contractante în această privință, din prima zi a celei de a treia luni următoare datei la care s-a încheiat schimbul de scrisori.

Articolul 4

Prezentul Protocol, redactat într-un singur exemplar original în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, malteză, olandeză, polonă, portugheză, română, slovacă, slovenă, spaniolă, suedeză, ungară, islandeză și norvegiană, textele redactate în fiecare dintre aceste limbi fiind egal autentice, se depune la Secretariatul General al Consiliului Uniunii Europene, care va transmite o copie certificată fiecărei părți la prezentul acord.

Adoptat la Bruxelles, [...]

Pentru Uniunea Europeană

Pentru Islanda

ANEXĂ

DISPOZIȚII SPECIALE MENȚIONATE LA ARTICOLUL 1 DIN PROTOCOL

Uniunea deschide următoarele contingente tarifare anuale scutite de taxele vamale pentru produsele originare din Islanda, suplimentar contingentelor tarifare actuale:

Codul NC | Descrierea produselor | Volumul contingentelor tarifare anuale (1.5-30.4) exprimat în greutate netă, în afara cazului în care se prevede astfel |

ex 0303 51 00 | Heringi din speciile Clupea harengus și Clupea pallasii, congelați, cu excepția ficatului, a icrelor și a lapților[8] | 950 tone |

0306 19 30 | Homari norvegieni congelați (Nephrops norvegicus) | 520 tone |

0304 19 35 | Fileuri de sebaste (pește roșu) (Sebastes spp.), proaspete sau refrigerate | 750 tone |

PROTOCOL ADIȚIONAL LA ACORDUL DINTRE COMUNITATEA ECONOMICĂ EUROPEANĂ ȘI REGATUL NORVEGIEI

UNIUNEA EUROPEANĂ

precum și

REGATUL NORVEGIEI

AVÂND ÎN VEDERE Acordul dintre Comunitatea Economică Europeană și Regatul Norvegiei, semnat la 14 mai 1973, precum și regimul actual aplicabil comerțului cu pește și produse pescărești dintre Norvegia și Uniunea Europeană;

AVÂND ÎN VEDERE Protocolul adițional la acordul dintre Comunitatea Economică Europeană și Regatul Norvegiei, ca urmare a aderării Republicii Cehe, Republicii Cipru, Republicii Estonia, Republicii Letone, Republicii Lituania, Republicii Malta, Republicii Polone, Republicii Slovenia, Republicii Slovace și Republicii Ungare la Uniunea Europeană, în special articolul 2;

AVÂND ÎN VEDERE Protocolul adițional la Acordul dintre Comunitatea Economică Europeană și Regatul Norvegiei ca urmare a aderării Republicii Bulgaria și a României la Uniunea Europeană, în special articolul 2;

AU HOTĂRÂT SĂ ÎNCHEIE PREZENTUL PROTOCOL:

Articolul 1

Dispozițiile speciale aplicabile importurilor în Uniunea Europeană de anumite specii de pești și produse pescărești originare din Norvegia sunt prevăzute în prezentul protocol și în anexa la acesta.

Contingentele tarifare anuale scutite de taxe sunt prevăzute în anexa la prezentul protocol. Aceste contingente tarifare acoperă perioada cuprinsă între 1 mai 2009 și 30 aprilie 2014. Nivelul contingentelor face obiectul unei reexaminări la sfârșitul acestei perioade, ținând seama de toate interesele relevante.

Articolul 2

Nivelurile contingentelor tarifare care trebuiau să fie deschise pentru Norvegia de la 1 mai 2009 până la punerea în aplicare a prezentului protocol se divid în părți egale și se alocă anual pentru partea restantă din perioada de aplicare a acestui protocol.

Articolul 3

Norvegia adoptă măsurile necesare pentru a asigura aplicarea în continuare a regulamentului stabilit prin Decretul regal din 21 aprilie 2006 care permite tranzitul liber al peștelui și al produselor pescărești descărcate în Norvegia de pe vasele aflate sub pavilionul unui stat membru al Uniunii Europene. Prezentul regulament se aplică pentru perioada menționată la articolul 1 odată cu introducerea contingentelor tarifare anuale.

Articolul 4

Regulile de origine aplicabile contingentelor tarifare menționate în anexa la prezentul protocol sunt cele prevăzute de Protocolul 3 la Acordul dintre Comunitatea Economică Europeană și Regatul Norvegiei, semnat la 14 mai 1973.

Articolul 5

Prezentul acord se ratifică ori se aprobă de către părți în conformitate cu procedurile proprii. Instrumentele de ratificare sau de aprobare se depun la Secretariatul General al Consiliului Uniunii Europene.

Acordul intră în vigoare în prima zi a celei de a doua luni de la data depunerii ultimului instrument de ratificare sau aprobare.

Până la intrarea în vigoare a Protocolului adițional, acesta se pune în aplicare cu titlu provizoriu, în urma unui schimb de scrisori între părțile contractante în această privință, din prima zi a celei de a treia luni următoare datei la care s-a încheiat schimbul de scrisori.

Articolul 6

Prezentul protocol, redactat într-un singur exemplar original în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, malteză, olandeză, polonă, portugheză, română, slovacă, slovenă, spaniolă, suedeză, ungară și norvegiană, textele redactate în fiecare dintre aceste limbi fiind egal autentice, se depune la Secretariatul General al Consiliului Uniunii Europene, care va transmite o copie certificată fiecărei părți la prezentul acord.

Adoptat la Bruxelles, [...]

Pentru Uniunea Europeană

Pentru Regatul Norvegiei

Anexă

DISPOZIȚII SPECIALE MENȚIONATE LA ARTICOLUL 1 DIN PROTOCOL

Pe lângă actualele contingente tarifare scutite de taxe, Uniunea Europeană deschide următoarele contingente tarifare anuale scutite de taxe pentru produsele originare din Norvegia.

Codul NC | Descrierea produselor | Volumul contingentelor tarifare anuale (1.5-30.4) exprimat în greutate netă, în afara cazului în care se prevede astfel |

0303 29 00 | Pește înghețat din specia salmonidelor (salmonidae) | 2 000 tone |

0303 51 00 | Heringi din speciile Clupea harengus și Clupea pallasii, congelați, cu excepția ficatului, a icrelor și a lapților[9] | 45 800 tone |

0303 74 30 | Macrou din speciile Scomber scombrus și Scomber japonicus, congelat, netranșat, cu excepția ficatului, a icrelor și a lapților[10] | 39 800 tone |

0303 79 98 | Alte specii de pești, congelați, cu excepția ficatului, a icrelor și a lapților | 2 200 tone |

ex | 0304 29 75 0304 99 23 | File de hering congelat, din speciile Clupea harengus și Clupea pallasii Flancuri de hering congelat, din speciile Clupea harengus și Clupea pallasii (fluture)[11] | 67 600 tone |

ex ex ex | 1605 20 10 1605 20 91 1605 20 99 | Creveți și homari norvegieni, curățați și congelați, preparați sau conservați | 7 000 tone |

ex ex | 1604 12 91 1604 12 99 | Hering, preparat cu condimente și/sau maturat cu oțet, în saramură[12] | 3 000 tone greutate netă în stare uscată |

A. Scrisoarea Uniunii Europene către Islanda

Stimate domn,

Referitor la Acordul dintre Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar SEE 2009-2014, am onoarea să vă informez că Uniunea Europeană este pregătită să pună în aplicare acest acord cu titlu provizoriu, din prima zi a primei luni următoare datei la care procedurile necesare în acest scop au fost finalizate, cu condiția ca Islanda, Principatul Liechtenstein și Regatul Norvegiei să dorească să facă același lucru.

V-aș fi recunoscător dacă ați binevoi să confirmați acordul Republicii Islanda cu privire la conținutul prezentei scrisori.

Vă rog să acceptați, stimate domn, expresia înaltei mele considerații.

Pentru Uniunea Europeană

B. Scrisoarea Islandei către Uniunea Europeană

Stimate domn,

Am onoarea de a vă confirma primirea scrisorii dumneavoastră și acordul Islandei cu privire la scrisoarea dumneavoastră din data de astăzi, având următorul conținut:

„Referitor la Acordul dintre Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar SEE 2009-2014, am onoarea să vă informez că Uniunea Europeană este pregătită să pună în aplicare acest acord cu titlu provizoriu, din prima zi a primei luni următoare datei la care procedurile necesare în acest scop au fost finalizate, cu condiția ca Islanda, Principatul Liechtenstein și Regatul Norvegiei să dorească să facă același lucru.”

Vă rog să acceptați, stimate domn, expresia înaltei mele considerații.

Pentru Islanda

C. Scrisoarea Uniunii Europene către Principatul Liechtenstein

Stimate domn,

Referitor la Acordul dintre Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar SEE 2009-2014, am onoarea să vă informez că Uniunea Europeană este pregătită să pună în aplicare acest acord cu titlu provizoriu, din prima zi a primei luni următoare datei la care procedurile necesare în acest scop au fost finalizate, cu condiția ca Islanda, Principatul Liechtenstein și Regatul Norvegiei să dorească să facă același lucru.

V-aș fi recunoscător dacă ați putea confirma acordul Principatului Liechtenstein privind aplicarea cu titlu provizoriu.

Vă rog să acceptați, stimate domn, expresia înaltei mele considerații.

Pentru Uniunea Europeană

D. Scrisoarea Principatului Liechtenstein către Uniunea Europeană

Stimate domn,

Am onoarea de a vă confirma primirea scrisorii dumneavoastră și acordul Principatului Liechtenstein cu privire la scrisoarea dumneavoastră din data de astăzi, având următorul conținut:

„Referitor la Acordul dintre Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar SEE 2009-2014, am onoarea să vă informez că Uniunea Europeană este pregătită să pună în aplicare acest acord cu titlu provizoriu, din prima zi a primei luni următoare datei la care procedurile necesare în acest scop au fost finalizate, cu condiția ca Islanda, Principatul Liechtenstein și Regatul Norvegiei să dorească să facă același lucru.”

Vă rog să acceptați, stimate domn, expresia înaltei mele considerații.

Pentru Principatul Liechtenstein

E. Scrisoarea Uniunii Europene către Regatul Norvegiei

Stimate domn,

Referitor la Acordul dintre Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar SEE 2009-2014, am onoarea să vă informez că Uniunea Europeană este pregătită să pună în aplicare acest acord cu titlu provizoriu, din prima zi a primei luni următoare datei la care procedurile necesare în acest scop au fost finalizate, cu condiția ca Islanda, Principatul Liechtenstein și Regatul Norvegiei să dorească să facă același lucru.

V-aș fi recunoscător dacă ați binevoi să confirmați acordul Regatului Norvegiei privind aplicarea cu titlu provizoriu, menționată anterior.

Vă rog să acceptați, stimate domn, expresia înaltei mele considerații.

Pentru Uniunea Europeană

F. Scrisoarea Regatului Norvegiei către Uniunea Europeană

Stimate domn,

Am onoarea de a vă confirma primirea scrisorii dumneavoastră și acordul Regatului Norvegiei cu privire la scrisoarea dumneavoastră din data de astăzi, având următorul conținut:

„Referitor la Acordul dintre Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar SEE 2009-2014, am onoarea să vă informez că Uniunea Europeană este pregătită să pună în aplicare acest acord cu titlu provizoriu, din prima zi a primei luni următoare datei la care procedurile necesare în acest scop au fost finalizate, cu condiția ca Islanda, Principatul Liechtenstein și Regatul Norvegiei să dorească să facă același lucru.”

Vă rog să acceptați, stimate domn, expresia înaltei mele considerații.

Pentru Regatul Norvegiei

G. Scrisoarea Uniunii Europene către Regatul Norvegiei

Stimate domn,

Referitor la Acordul dintre Uniunea Europeană și Regatul Norvegiei cu privire la un mecanism financiar norvegian 2009-2014, am onoarea să vă informez că Uniunea Europeană este pregătită să pună în aplicare acest acord cu titlu provizoriu, din prima zi a primei luni următoare datei la care procedurile necesare în acest scop au fost finalizate, cu condiția ca Regatul Norvegiei să dorească să facă același lucru.

V-aș fi recunoscător dacă ați binevoi să confirmați acordul Regatului Norvegiei privind aplicarea cu titlu provizoriu, menționată anterior.

Vă rog să acceptați, stimate domn, expresia înaltei mele considerații.

Pentru Uniunea Europeană

H. Scrisoarea Regatului Norvegiei către Uniunea Europeană

Stimate domn,

Am onoarea de a vă confirma primirea scrisorii dumneavoastră și acordul Regatului Norvegiei cu privire la scrisoarea dumneavoastră din data de astăzi, având următorul conținut:

„Referitor la Acordul dintre Uniunea Europeană și Regatul Norvegiei cu privire la un mecanism financiar norvegian 2009-2014, am onoarea să vă informez că Uniunea Europeană este pregătită să pună în aplicare acest acord cu titlu provizoriu, din prima zi a primei luni următoare datei la care procedurile necesare în acest scop au fost finalizate, cu condiția ca Regatul Norvegiei să dorească să facă același lucru.”

Vă rog să acceptați, stimate domn, expresia înaltei mele considerații.

Pentru Regatul Norvegiei

I. Scrisoarea Islandei către Uniunea Europeană

Stimate domn,

„Referitor la Acordul dintre Islanda și Uniunea Europeană cu privire la un protocol adițional la Acordul dintre Comunitatea Economică Europeană și Republica Islanda privind dispozițiile speciale aplicabile importurilor în UE de anumite specii de pești și produse pescărești în perioada 2009-2014, am onoarea să vă informez că Islanda este pregătită să pună în aplicare acest protocol adițional cu titlu provizoriu, din prima zi a celei de a treia luni următoare datei la care procedurile necesare în acest scop au fost finalizate, cu condiția ca Uniunea Europeană să dorească să facă același lucru.”

V-aș fi recunoscător dacă ați binevoi să îmi confirmați acordul Uniunii Europene privind aplicarea cu titlu provizoriu, menționată anterior.

Vă rog să acceptați, stimate domn, expresia înaltei mele considerații.

Pentru Islanda

J. Scrisoarea Uniunii Europene către Islanda

Stimate domn,

Am onoarea de a vă confirma primirea scrisorii dumneavoastră și acordul Uniunii Europene cu privire la scrisoarea dumneavoastră din data de astăzi, având următorul conținut:

„Referitor la Acordul dintre Islanda și Uniunea Europeană cu privire la un protocol adițional la Acordul dintre Comunitatea Economică Europeană și Republica Islanda privind dispozițiile speciale aplicabile importurilor în UE de anumite specii de pești și produse pescărești în perioada 2009-2014, am onoarea să vă informez că Islanda este pregătită să pună în aplicare acest protocol adițional cu titlu provizoriu, din prima zi a celei de a treia luni următoare datei la care procedurile necesare în acest scop au fost finalizate, cu condiția ca Uniunea Europeană să dorească să facă același lucru.”

Vă rog să acceptați, stimate domn, expresia înaltei mele considerații.

Pentru Uniunea Europeană

K. Scrisoarea Regatului Norvegiei către Uniunea Europeană

Stimate domn,

„Referitor la Acordul dintre Regatul Norvegiei și Uniunea Europeană cu privire la un protocol adițional la Acordul dintre Comunitatea Economică Europeană și Regatul Norvegiei privind dispozițiile speciale aplicabile importurilor în UE de anumite specii de pești și produse pescărești în perioada 2009-2014, am onoarea să vă informez că Regatul Norvegiei este pregătit să pună în aplicare acest protocol adițional cu titlu provizoriu, din prima zi a celei de a treia luni următoare datei la care procedurile necesare în acest scop au fost finalizate, cu condiția ca Uniunea Europeană să dorească să facă același lucru.”

V-aș fi recunoscător dacă ați binevoi să îmi confirmați acordul Uniunii Europene privind aplicarea cu titlu provizoriu, menționată anterior.

Vă rog să acceptați, stimate domn, expresia înaltei mele considerații.

Pentru Regatul Norvegiei

L. Scrisoarea Uniunii Europene către Regatul Norvegiei

Stimate domn,

Am onoarea de a vă confirma primirea scrisorii dumneavoastră și acordul Uniunii Europene cu privire la scrisoarea dumneavoastră din data de astăzi, având următorul conținut:

„Referitor la Acordul dintre Regatul Norvegiei și Uniunea Europeană cu privire la un protocol adițional la Acordul dintre Comunitatea Economică Europeană și Regatul Norvegiei privind dispozițiile speciale aplicabile importurilor în UE de anumite specii de pești și produse pescărești în perioada 2009-2014, am onoarea să vă informez că Regatul Norvegiei este pregătit să pună în aplicare acest protocol adițional cu titlu provizoriu, din prima zi a celei de a treia luni următoare datei la care procedurile necesare în acest scop au fost finalizate, cu condiția ca Uniunea Europeană să dorească să facă același lucru.”

Vă rog să acceptați, stimate domn, expresia înaltei mele considerații.

Pentru Uniunea Europeană

[1] JO C […], […], p. […].

[2] JO L 130, 29.4.2004, p. 14.

[3] JO L 221, 25.8.2007, p. 18.

[4] JO L 130, 29.4.2004, p. 81.

[5] JO L 221, 25.8.2007, p. 46 și 52.

[6] JO L 130, 29.4.2004, p. 85 și 89.

[7] JO L 221, 25.8.2007, p. 58 și 62.

[8] Beneficiul contingentului tarifar nu se acordă în cazul mărfurilor declarate pentru punere în liberă circulație în perioada 15 februarie – 15 iunie.

[9] Beneficiul contingentului tarifar nu se acordă în cazul mărfurilor declarate pentru punere în liberă circulație în perioada 15 februarie – 15 iunie.

[10] Beneficiul contingentului tarifar nu se acordă în cazul mărfurilor declarate pentru punere în liberă circulație în perioada 15 februarie – 15 iunie.

[11] Beneficiul contingentului tarifar nu se acordă în cazul mărfurilor de la codul NC 0304 99 23, declarate pentru punere în liberă circulație în perioada 15 februarie – 15 iunie.

[12] Contingentele tarifare se majorează la 4 000 tone greutate netă în stare uscată în perioada 1 mai 2010 – 30 aprilie 2011, la 5 000 tone greutate netă în stare uscată în perioada 1 mai 2011 – 30 aprilie 2012 și la 6 000 tone greutate netă în stare uscată în perioada 1 mai – 30 aprilie în fiecare perioadă următoare de 12 luni.